**Pressemelding 12.01.2024**

Ny satsning på formidling av arven etter Hannah Ryggen

I 2024 er det hundre år siden den verdenskjente kunstneren Hannah Ryggen flyttet til Ørland. Nettopp dette landskapet skulle bli et viktig element i hennes kunst; det spesielle lyset, de lokale materialene, og menneskene hun omga seg med. *Örlandet står for meg som det skönaste land i världen,* skrev hun selv i et brev.

Samtidig markerer året 2024 en ny fase i formidlingen av Hannah Ryggens arv på Ørland. Siden åpningen av det nye kulturhuset i 2009 har Nordenfjeldske Kunstindustrimuseum leid lokaler av kommunen for å ha et visningsrom for Hannah Ryggens kunst på Ørland. I løpet av disse femten årene har museet og kultursenteret sammen produsert utstillinger, utarbeidet formidling og arrangementer. Ved utgangen av 2024 vil Nordenfjeldske Kunstindustrimuseum avslutte dette leieforholdet.

«Vi har hatt et fantastisk samarbeid med Ørland kommune. Sammen med Ørland kommune og andre lokale aktører vil Nordenfjeldske Kunstindustrimuseum være med i et forprosjekt som skal utforske mulighetene for en helhetlig formidling av Hannah Ryggens liv og kunstnerskap på Ørland», sier Ingrid Lunnan Nødseth, museumsdirektør ved Nordenfjeldske Kunstindustrimuseum.

«Det er viktig for Ørland kommune å fortsatt ha et solid avtrykk av Hannah Ryggen», sier kommunedirektør Marit Knutshaug Ervik. Nordenfjeldske Kunstindustrimuseum og Ørland kommune setter i gang et forprosjekt i 2024 der man har som mål å se på muligheten med å utvikle Hannah Ryggen senteret på Ørland samt ytterligere øke avtrykket fra Hannah Ryggen i kommunen. Gjennom forprosjektet ønsker kommunen å komme i kontakt med lokale aktører som har gjenstander og historier etter Hannah Ryggens liv på Ørland.«Dette vil styrke formidlingen av Hannah Ryggens liv og virke» sier kommunedirektøren.

Parallelt med at museet bidrar inn i forprosjektet på Ørland, har Nordenfjeldske Kunstindustrimuseum og Museene i Sør-Trøndelag (MiST) et forskningsprosjekt på tekstiler i museene i Trondheim (MUTE) hvor kurator Solveig Lønmo skriver doktorgrad om Hannah Ryggen. Forskningsprosjektet Museer og tekstiler i Trondheim (MUTE) er et samarbeid mellom MiST, NTNU og Universitetet i Bergen med bevilling fra Forskningsrådet. Som et ledd

i kunstindustrimuseets satsning på tekstil har museet også ansatt tekstilkonservator som nå går gjennom den verdifulle Hannah Ryggen-samlingen.

Gjennom videre samarbeid med forprosjektet i 2024 vil man jobbe for å sikre Hannah Ryggens avtrykk i Ørland og formidle dette viktige kunstnerskapet til nye generasjoner.

**Ingrid Lunnan Nødseth**

*Museumsdirektør Nordenfjeldske Kunstindustrimuseum*

995 26 412

ingrid.lunnan.nodseth@mist.no

**Siri Frøseth**

*Konstituert avdelingsleder Formidling og Utstilling*, *Pressekontakt Nordenfjeldske Kunstindustrimuseum*

980 29 962

siri.froseth@mist.no